कोबी ब्रायंट हादसा: खिलाड़ी के बलात्कार आरोपों का ज़िक्र करने की वजह से महिला कार्यकर्ताओं को मिली धमकी-गालियां
किसी की भी मौत एक दुखद हादसा होता है। लेकिन किसी की भी मौत के बाद उसके द्वारा किए गए अपराधों को भुला देना या उस पर बात ना करना कोई अनिवार्य नहीं होता है।
5 बार एनबीए चैम्पियन रह चुके मशहूर बास्केटबॉल खिलाड़ी कोबी ब्रायंट की रविवार 26 जनवरी को एक हेलीकाप्टर क्रैश में मौत हो गई। इस हादसे में उनकी 13 साल की बेटी की भी मौत हो गई है। जहां एक तरफ़ सारी दुनिया इस मशहूर खिलाड़ी को याद कर रही है, उन्हें श्रद्धांजलि दे रही है, वहीं दूसरी तरफ़ इस कहानी का और खिलाड़ी कोबी की ज़िंदगी का एक दूसरा पहलू भी है।
कोबी ब्रायंट पर 2003 में लगे बलात्कार के आरोपों के मद्देनज़र सामाजिक कार्यकर्ता और पत्रकारों ने सोशल मीडिया पर लिखा कि यह बात नहीं भूलनी चाहिए कि कोबी पर बलात्कार के आरोप लगे थे। सिर्फ़ इतना कहना भर था और दुनिया भर से बास्केटबॉल खिलाड़ी के समर्थकों ने महिला कार्यकर्ताओं और पत्रकारों को भद्दी गालियां, जान से मारने और बलात्कार की धमकियां देनी शुरू कर दीं। ट्विटर पर 'भावुक समर्थकों' के इस व्यवहार के बाद महिला कार्यकर्ताओं को अपना ट्वीट हटाना पड़ा।
गौरतलब है कि 2003 में कोबी ब्रायंट पर कोलराडो के एक होटल में काम कर रहीं 19 साल की एक कर्मचारी ने बलात्कार का आरोप लगाया था। उन्होंने कहा था कि कोबी ने उनके साथ ज़बरदस्ती की थी और उनके साथ इंटरकोर्स करने की कोशिश की थी। लड़की के शरीर और गले पर निशानों से उनके आरोप की पुष्टि की गई थी। लेकिन आरोप लगाने के 3-4 महीने बाद तक पीड़ित लड़की के चरित्र पर तमाम हमले किए गए।
अमेरिका के नेशनल मीडिया ने कोबी के समर्थन में आकर बलात्कार पीड़िता की पहचान सार्वजनिक कर दी थी, जिसके बाद उन्हें हद से ज़्यादा बदनामी का सामना करना पड़ा था। इस सब के बाद उन्हें अपने आरोप वापस लेने पर मजबूर होना पड़ा और सिर्फ़ एक शर्त रखी गई कि कोबी सार्वजनिक तौर पर अपने किए के लिए माफ़ी मांग लें।
आरोपी कोबी ब्रायंट के वकील ने कोर्ट में उनका बयान पढ़ा :
हालांकि यह घटना पूरी तरह से रज़ामंदी में हुई थी, लेकिन मैं समझता हूं कि उस महिला ने इस दौरान सहज नहीं महसूस किया था और इस घटना को वैसे नहीं देखा था जैसे मैंने देखा। उनके बयान सुनने के बाद, उनके वकील से बात करने के बाद मुझे समझ में आ रहा है कि उन्हें कैसा महसूस हुआ होगा। मैं उनसे, उनके परिवार से और उनके दोस्तों से माफ़ी मांगता हूं और अपने दोस्तों, समर्थकों और कोलो की जनता से भी माफ़ी मांगता हूं।
बलात्कार की इस घटना के दौरान कोबी का करियर अपने चरम पर था। इस घटना की वजह से उन पर कोई प्रतिबंध नहीं लगा था और उनके माफ़ीनामे के बाद दुनिया भर के उनके समर्थकों ने इस बात को भुला दिया कि कोबी ने एक 19 साल की लड़की का कथित तौर पर बलात्कार किया था।
कोबी की मौत के बाद ओटावा, कनाडा की महिला कार्यकर्ता जूली लालोंडे ने लिखा, "कोबी ब्रायंट एक बलात्कारी थे, अगले कुछ दिनों में शायद आप सब यह बात भूल जाएंगे।"
जूली के इस ट्वीट के बाद ट्विटर पर कोबी के समर्थकों ने उन्हें भद्दी गालियां दीं, बलात्कार की धमकियां दीं। एक ट्वीट में ये भी कहा गया कि उनका बलात्कार किया जाना चाहिए।
जूली ने बाद में अपना ट्वीट डिलीट कर दिया और कहा, "मैं सभी प्रगतिशील समर्थकों से यह कहना चाहती कि जब आप अपने पसंदीदा बास्केटबॉल स्टार की ख़ुशामद कर रहे हैं, दुनिया भर की महिलाएं सोच रही हैं कि 'अच्छा! आपको इस बात से फ़र्क़ नहीं पड़ता कि उसने इतना घटिया अपराध किया था!' "
जूली लोलांडे के इस ट्वीट के बाद कई ट्विटर अकाउंट के द्वारा उनके नाम से कुछ पते भी सार्वजनिक कर दिये गए थे। जूली ने इसकी शिकायत ओटावा पुलिस से कर दी है।
जूली अकेली नहीं हैं, जिन्हें कोबी के अपराध के बारे में बात करने के लिए धमकियाँ दी गई हैं। जूली के अलावा मशहूर अख़बार वॉशिंगटन पोस्ट की पत्रकार फ़ेलिसिया सोनमेज़ ने 2016 का एक आर्टिकल साझा किया जिसमें कोबी के अपराध की पड़ताल की गई थी। फ़ेलिसिया ने लिखा, "हर सेलेब्रिटी को याद करते वक़्त उसके पूरे चरित्र को याद करना चाहिए।"
फ़ेलिसिया को भी इस ट्वीट की वजह से भद्दी गालियां दी गई हैं। उनके इस ट्वीट की वजह से वॉशिंग्टन पोस्ट ने उन्हें बर्खास्त कर दिया है और कहा है कि वो इस ट्वीट की जांच करेगा।
टोरोंटो के खेल पत्रकार ब्रूस आर्थर को भी कोबी के बलात्कार के बारे में बात करने के लिए आलोचना का सामना करना पड़ा है। हालांकि उन्होंने कहा है कि जो जूली और फ़ेलिसिया जैसी महिलाओं ने झेला है, उसके सामने यह कुछ भी नहीं है।
कोबी ब्रायंट की मौत एक दुखद हादसा है, लेकिन उसकी वजह से यह नहीं भुलाया जा सकता कि उन पर बलात्कार के आरोप लगे थे और उनकी प्रसिद्धि की वजह से आरोप लगाने वाली लड़की को अपने आरोप वापस लेने को मजबूर होना पड़ा था।
जूली ने Vice मीडिया से बात करते हुए कहा है, "मैंने कोई नई बात नहीं कही है। जो हुआ है वो सबको पता है। मुझे धमकियां देने से कोबी के परिवार और समर्थकों का फ़ायदा नहीं होगा।"
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva